Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi jätteiden siirrosta /* KOM/2005/0303 lopull. - COD 2003/0139 */





[pic] | EUROOPAN YHTEISÖJEN KOMISSIO | Bryssel 1.7.2005 KOM(2005) 303 lopullinen 2003/0139 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi jätteiden siirrosta 2003/0139 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston asetuksen antamiseksi jätteiden siirrosta 1. TAUSTA Ehdotus Euroopan parlamentille ja neuvostolle (asiakirja KOM(2003)379 lopullinen – 2003/139(COD)): | 30. kesäkuuta 2003 | Euroopan parlamentin lausunto, ensimmäinen käsittely: | 19. marraskuuta 2003 | Euroopan talous- ja sosiaalikomitean lausunto: | 28. tammikuuta 2004 | Muutettu ehdotus: | 9. maaliskuuta 2004 | Yhteisen kannan vahvistaminen: | 24. kesäkuuta 2005 | 2. KOMISSION EHDOTUKSEN TAVOITE Ehdotetulla asetuksella on neljä päätavoitetta: - OECD:n neuvoston 14. kesäkuuta 2001 tekemän päätöksen C(2001)107 saattaminen osaksi yhteisön lainsäädäntöä - vuonna 1993 annetun asetuksen soveltamisessa, hallinnoinnissa ja soveltamisen valvonnassa ilmenneiden ongelmien käsittely ja oikeudellisen selkeyden parantaminen - sääntelyn yleinen yhdenmukaistaminen valtioiden rajan ylittävien jätteiden siirtojen alalla - asetuksen artikloiden rakenteen selkeyttäminen. Näiden tavoitteiden saavuttamiseksi uudelleentarkastelun yhteydessä on muutettu useita neuvoston asetuksen (ETY) N:o 259/93 jaksoja ja näkökohtia. Muutoksia ovat muun muassa seuraavat: - rakenteeseen tehdyt muutokset - määritelmiin tehdyt muutokset ja selvennykset sekä soveltamisalan selkeyttäminen (I osasto) - muutokset ja selvennykset menettelyihin, joita sovelletaan jätteiden siirtoihin (II-VI osastot); jäsenvaltioiden välillä (II osasto); jäsenvaltioiden sisällä (III osasto); kun jätteitä viedään yhteisöstä ja kun niitä tuodaan yhteisöön (IV, V ja VI osastot) - asetuksen muihin säännöksiin tehdyt muutokset (VII osasto). 3. YHTEISTÄ KANTAA KOSKEVAT KOMISSION HUOMAUTUKSET 3.1 Yleiset huomautukset Muutetussa ehdotuksessaan komissio hyväksyi kokonaan, osittain tai periaatteessa 43 tarkistusta 103 tarkistuksesta, joita Euroopan parlamentti ehdotti ensimmäisessä käsittelyssään. Tarkistuksista 41 on nyt sisällytetty yhteiseen kantaan joko sellaisenaan tai asiasisältönsä puolesta. Yhteisessä kannassa on useita osia, joita komissio ei voi hyväksyä. Näistä tärkeimpiä ovat seuraavat: Komissio katsoo edelleen, että sen asetukselle ehdottama yhdistetty oikeusperusta, joka liittyy ympäristöön ja kauppaan (EY:n perustamissopimuksen 175 ja 133 artiklat), on oikea. Komissio ei voi hyväksyä yksittäistä oikeusperustaa, jota neuvosto ehdottaa (EY:n perustamissopimuksen 175 artikla). Lisäksi komissio ei voi tukea yhteisessä kannassa jäsenvaltioille annettua mahdollisuutta vastustaa ja estää hyödynnettäviksi tarkoitettujen jätteiden siirtoja silloin, kun ”vastaanottomaan käsittelynormit ovat alhaisemmat” kuin lähtömaan normit. Komissio katsoo, että tällainen säännös loisi esteitä jätteen kierrätyksen ja hyödyntämisen eurooppalaisille markkinoille eikä parantaisi jätehuollon ympäristöstandardeja EU:ssa. Neuvosto on muuttanut 1 artiklan 6 kohdan niin, että siinä jätetään kokonaan asetuksen soveltamisalan ulkopuolelle eläimistä saatavat sivutuotteet (1 artiklan 3 kohdan d alakohta). Komission mielestä parempi vaihtoehto on aikaistaa sen arviointia tämän jätteiden siirrosta annettavan asetuksen ja muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä annetun asetuksen (EY) N:o 1774/2002 välisestä suhteesta, jotta kyseisen arvioinnin tulokset voidaan julkistaa ennen tämän asetuksen voimaantuloa. Näin voitaisiin ottaa huomioon joidenkin jäsenvaltioiden huoli päällekkäisistä menettelyistä ja mahdollistaa komission ehdotuksen säilyttäminen. 3.2 Yksityiskohtaiset huomautukset 3.2.1 Komission hyväksymät parlamentin tarkistukset, jotka on sisällytetty yhteiseen kantaan kokonaan, osittain tai periaatteessa Johdanto-osan kappaleita koskevat tarkistukset 8 ja 108 on sisällytetty yhteiseen kantaan. Tarkistus 9, jonka mukaan asetuksen soveltamisalan ulkopuolelle olisi jätettävä jäte, joka on syntynyt jonkin jäsenvaltion sotilaallisten joukkojen toiminnasta tietyissä tilanteissa, on sisällytetty osittain 1 artiklan 3 kohdan g alakohtaan. Tarkistus 10, joka koskee liitteessä III lueteltuihin hyödynnettäväksi tarkoitettuihin jätteisiin sovellettavia säännöksiä, on otettu huomioon. Koko 1 artiklan 5 kohta, sellaisena kuin komissio sitä ehdotti, on poistettu, jotta vältetään epäselvyys, joka syntyisi tiettyjen säännösten mainitsemisesta erikseen. Tarkistus on sisällytetty yhteiseen kantaan periaatteessa. Tarkistuksessa 12 viitataan jäteseokseen, jolle ei ole yhtä ainoaa jätenimikettä. Tarkistus on sisällytetty 2 artiklan 3 kohtaan. Tarkistukset 13 ja 14 koskevat tiettyjä toimintoja, jotka muodostavat väliaikaisen hyödyntämisen ja väliaikaisen huolehtimisen. Ne on hyväksytty periaatteessa ja otettu huomioon 2 artiklan 5 kohdassa ja 2 artiklan 7 kohdassa. Direktiivissä 75/442/ETY olevia jätteen määritelmiä on kuitenkin noudatettu. Tarkistukset 15 ja 22 koskevat ilmoituksen tekijän määritelmää, joka on sisällytetty 2 artiklan 15 kohtaan. Tarkistus 113, joka koskee läpikulkumaan määritelmää, on hyväksytty, ja se on otettu huomioon 2 artiklan 24 kohdassa. Tarkistus 79, joka koskee yksityisistä kotitalouksista kerättyjen sekalaisten yhdyskuntajätteiden (jätenimike 20 03 01) siirtojen ennakkoilmoituksia ja -hyväksyntää, on sisällytetty 3 artiklan 5 kohtaan. Tarkistus 81 on hyväksytty osittain ja periaatteessa, ja se on otettu huomioon 3 artiklan 5 kohdassa. Tarkistus 24, jonka mukaan kaikki toimivaltaiset viranomaiset voivat pyytää lisätietoja ja –asiakirjoja tietyssä määräajassa, on sisällytetty osittain 4 artiklan 3 kohtaan ja 8 artiklan 1 kohtaan. Tarkistukset 96 ja 97, jotka koskevat sitä, milloin vakuus tai vakuutus on hankittava ja todisteet sen hankkimisesta toimitettava, on hyväksytty osittain ja periaatteessa 4 artiklan 5 kohdassa ja 6 artiklan 2 kohdassa. Tarkistukset 29 ja 30, jotka liittyvät tietojen ja asiakirjojen pyytämiseen sekä ilmoituksen vastaanottamisen vahvistamiseen ja ilmoituksen toimittamiseen edelleen tietyssä määräajassa, on hyväksytty, ja ne on sisällytetty osittain ja periaatteessa 7 artiklan 2 kohtaan ja 8 artiklan 1–2 kohtaan. Tarkistusta 115, joka koskee jäsenvaltioiden laajennettuja oikeuksia kieltää huolehdittaviksi tarkoitettujen jätteiden siirrot, voidaan tukea. Tämä on sisällytetty 11 artiklan 1 kohdan e alakohtaan. Tarkistus 45, joka koskee hyödynnettäväksi tarkoitettujen jätteiden siirtojen vastustamista sillä perusteella, että suunnitellun siirron tarkoitus ei ole hyödyntäminen vaan huolehtiminen, on hyväksytty. Tarkistus on sisällytetty 12 artiklan 1 kohdan h kohtaan. Tarkistuksessa 52 määritetään yleiseen ilmoitukseen sovellettavat menettelyt, ja se on hyväksytty periaatteessa ja otettu huomioon 4 artiklassa. Tarkistus 100, joka koskee ilmoituksen tekijän toimivaltaisille viranomaisille ja vastaanottajalle toimittamia tietoja, on hyväksytty. Tarkistus on sisällytetty 16 artiklan b alakohtaan ja 17 artiklan 1 kohtaan. Tarkistus 84rev., joka koskee hyödyntämisen tai huolehtimisen päättymistä, on hyväksytty periaatteessa ja otettu huomioon 16 artiklan e alakohdassa. Tarkistuksessa 57 korostetaan lisäämällä ilmaisu "varsinkin silloin, kun" toimivaltaisten viranomaisten yhteistyön tarvetta, kun kyseessä on laiton siirto, jonka ei voida katsoa olevan ilmoituksen tekijän eikä vastaanottajan vastuulla. Tarkistus on hyväksytty ja se on sisällytetty 23 artiklan 5 kohtaan. Tarkistukset 58 ja 101, jotka koskevat sähköistä tietojenvaihtoa, on hyväksytty. Ne on sisällytetty 25 artiklan 4 kohtaan ja 58 artiklan 1 kohdan f alakohtaan. Tarkistus 60, joka koskee raja-alueita koskevia sopimuksia, on hyväksytty. Tarkistus on sisällytetty 29 artiklaan. Tarkistus 61, joka koskee ympäristön kannalta järkevää jätehuoltoa, on hyväksytty periaatteessa. Tarkistus on sisällytetty 48 artiklan 2 kohtaan. Tarkistukset 62–65, jotka koskevat kriisi- ja sotatilanteita, on hyväksytty. Tarkistukset on sisällytetty 40 artiklan 1 kohdan d alakohtaan, 41 artiklan 2 kohdan b alakohtaan, 42 artiklan 1 kohdan e alakohtaan ja 43 artiklan 2 kohdan c alakohtaan. Tarkistus 103, joka koskee asetuksen liitteiden muuttamista, on hyväksytty ja sisällytetty 57 artiklan 1 kohtaan. Tarkistus 28, joka koskee vakuuden tai vakuutuksen laskentamenetelmää, on hyväksytty osittain ja sisällytetty johdanto-osaan. Tarkistukset 82 ja 46 liittyvät aiheetonta hyödyntämistä koskevien säännösten soveltamisohjeisiin, ja ne on hyväksytty osittain ja sisällytetty 58 artiklan 1 kohdan b alakohtaan. Tarkistukset 75, 76 ja 77, jotka koskevat liitteitä, on hyväksytty. Ne on sisällytetty liitteen VIII osiin II-IV. 3.2.2 Parlamentin tarkistukset, joita komissio ja neuvosto eivät hyväksy ja joita ei ole sisällytetty yhteiseen kantaan Johdanto-osaa koskevia tarkistuksia 2-7, 107, 109 ja 110-11 1 ei pidetty ehdotuksen kannalta olennaisina eikä niitä sen vuoksi ole hyväksytty. Lisäksi tarkistuksia 4-5 ei ole hyväksytty, koska ne rikkoisivat komission aloiteoikeutta. Tarkistuksella 11 poistetaan 1 artiklan 6 kohta, jonka perusteella on mahdollista jättää eläimistä saatavat sivutuotteet asetuksen soveltamisalan ulkopuolelle. Tarkistus on hylätty. Komission mielestä on tärkeää säilyttää kyseinen säännös, jotta vältetään päällekkäisyys ja toimijoille aiheutuva tarpeeton taakka, joka saattaisi syntyä tämän asetuksen ja muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä annetun asetuksen (EY) N:o 1774/2002 samanaikaisesta soveltamisesta. Komissio katsoo, että on parempi pitäytyä sen ehdotukseen ja aikaistaa sen arviointia kahden mainitun asetuksen välisestä suhteesta, jotta arvioinnin tulokset voidaan julkistaa ennen tämän asetuksen voimaantuloa (katso kohta 3.2.5. neuvoston asetukseen tekemistä lisämuutoksista). Tarkistus 112, joka koskee komission velvoitetta laatia suuntaviivoja, ei voida hyväksyä pääasiassa siitä syystä, että se rikkoo komission aloiteoikeutta. Tarkistuksissa 17 ja 18 ehdotetaan, että liitteessä III luetelluista tavanomaisista jätteistä vaadittaisiin kirjallinen ennakkoilmoitus. Tätä ei voida hyväksyä, koska se olisi vastoin OECD:n päätöstä. Tarkistuksessa 19 lisätään ”koetarkoituksiin tarkoitettujen jätteiden siirrot” sellaisten jätteiden siirtoihin, joihin ei sovelleta kirjallista ennakkoilmoitus- ja hyväksyntämenettelyä. Tarkistusta ei hyväksytä. Tällaiset siirrot aiheuttavat samanlaisia riskejä kuin kaikki muutkin jätesiirrot, ja niihin tulisi soveltaa tavanomaisia menettelyjä. Tarkistus 20 koskee velvoitetta vahvistaa kemikaalien raja-arvot tietyssä määräajassa. Tarkistusta ei voida hyväksyä, koska se rikkoisi komission aloiteoikeutta. Lisäksi ei ole katsottu tarpeelliseksi säilyttää ehdotuksessa erityistä säännöstä sellaisten jätteiden siirroista, jotka sisältävät Tukholman yleissopimuksen liitteessä A, B ja C lueteltuja kemikaaleja tai jotka koostuvat näistä kemikaaleista taikka ovat niiden saastuttamia, koska aiheesta on annettu erityinen asetus (Euroopan parlamentin ja neuvoston asetus (EY) N:o 850/2004, annettu 29 päivänä huhtikuuta 2004, pysyvistä orgaanisista yhdisteistä sekä direktiivin 79/117/ETY muuttamisesta, EUVL L 158 , 30.4.2004, s. 7 – 49). Tarkistus 44, joka liittyy hyödynnettäväksi tarkoitettujen jätteiden siirtojen vastustamiseen omavaraisuus- ja läheisyysperiaatteiden perusteella, loisi esteitä jätteen kierrätyksen ja hyödyntämisen eurooppalaisille markkinoille eikä parantaisi jätehuollon ympäristönormeja EU:ssa. Sitä ei sen vuoksi voida hyväksyä. Tarkistuksia 21, 26-27, 34, 41, 85rev. ja 91rev., jotka koskevat väliaikaisia toimintoja, ei voida hyväksyä. Komissio ei ole pitänyt asianmukaisena kieltää kyseisiä toimintoja. Sen sijaan niitä tulisi säännellä siten, että toimivaltaiset viranomaiset voisivat seurata jätteen kulkua koko siirron ajan siihen saakka, kun huolehtiminen ja hyödyntäminen on päättynyt. Tarkistukset 86rev., 87rev. ja 88rev. ovat ristiriidassa OECD:n päätöksen määräaikojen kanssa eikä niitä sen vuoksi voida hyväksyä. Tarkistukset 32 ja 33 koskevat valvontaa ja sen tarkastamista, että jätteiden siirrot toteutetaan ilmoituksen mukaisesti. Näitä kysymyksiä pitäisi käsitellä soveltamisen valvontaa koskevan 49 artiklan yhteydessä, eikä tarkistusta sen vuoksi voida tukea. Tarkistuksesta 35 esitetään lisää syitä, jotka voivat oikeuttaa vastalauseiden esittämiseen huolehdittavaksi tarkoitetun jätteen siirroista. Tarkistusta ei hyväksytä. Tarkistus 37, jossa poistetaan viittaus omavaraisuuteen yhteisön tasolla ja näin ollen viitataan ainoastaan omavaraisuuteen kansallisella tasolla, hylätään myös. Yhteistyöhön naapuri- ja pienten maiden välillä on edelleen rohkaistava muun muassa viittaamalla omavaraisuuteen yhteisön tasolla. Tarkistuksen 38 mukaan jätteiden siirtoa voidaan vastustaa kansallisen lainsäädännön nojalla, jos yhteisön tasolla ei ole huolehtimiseen liittyviä velvoitteita. Tällaista säännöstä voitaisiin käyttää väärin ja tarkistus hylätään tästä syystä. Tarkistusta 80, joka koskee kotitalouksista peräisin olevaa sekalaista yhdyskuntajätettä, ei ole sisällytetty yhteiseen kantaan. On kuitenkin huomattava, että 3 artiklan 5 kohdan mukaan tällaista jätettä on kohdeltava joka tapauksessa kuten huolehdittavaksi tarkoitettua jätettä. Tarkistuksissa 116 ja 117 esitetään lisää syitä, jotka voivat oikeuttaa esittämään vastalauseita huolehdittavaksi tarkoitetun jätteen siirroista. Ne eivät kuitenkaan ole johdonmukaisia OECD:n päätöksen kanssa. Lisäksi tarkistus 116 loisi esteen hyödynnettäväksi tarkoitetun jätteen sisämarkkinoille. Sitä ei sen vuoksi voida hyväksyä. Tarkistusta 49, joka koskee tiettyjen perusteiden laatimista hyödyntämiselle, ei voida hyväksyä. Kuitenkin 58 artiklan 1 kohdan b alakohtaan on lisätty säännös, joka koskee vastalausesäännöksen soveltamisen ohjeita. Tarkistuksissa 40 ja 50 poistetaan mahdollisuus, jonka mukaan asianomaiset toimivaltaiset viranomaiset voivat sopia ilmoituksen tekijän kanssa, ettei uutta ilmoitusta vaadita, vaikka vastalauseen syynä olleita ongelmia ei ole ratkaistu tietyn määräajan kuluessa. Ilmoituksen vaatiminen silloin, kun kaikki asianomaiset osapuolet ovat eri mieltä, ei vaikuta tarpeelliselta eikä aiheelliselta, joten tarkistusta ei hyväksytä. Tarkistusta 51 ei katsota tarvittavan (vrt. 4 artiklan ensimmäinen virke ja 9 artikla). Tarkistusta 99, joka liittyy yksinkertaistettuun menettelyyn takaisinottojärjestelmissä, ei voida hyväksyä, koska sen soveltamisala on epätarkka. Tarkistus 54, joka koskee huolehtimisesta tai hyödyntämisestä annettavien todistusten määräaikoja todistusta, ei voida hyväksyä, koska se ei ole johdonmukainen OECD:n määräaikojen kanssa. Tarkistusta 55, joka koskee toimivaltaisille viranomaisille annettavia etukäteistietoja vihreän jäteluettelon jätteiden osalta, ei voida hyväksyä, koska katsotaan riittäväksi, että jätteiden mukaan liitetään luetellut tiedot. Tämä vastaa OECD:n päätöksen mukaista tilannetta. Komissio ei hyväksy tarkistusta 105, jossa poistetaan siirron järjestävän henkilön velvoite pyynnöstä toimittaa jäljennös sopimuksesta asianomaiselle toimivaltaiselle viranomaiselle hyödynnettäväksi tarkoitetun vaarattoman jätteen siirtojen yhteydessä. Valvontatarkoituksia varten on olennaista, että sopimuksen jäljennös voidaan pyytää toimitettavaksi. On painotettava, että sopimuksen luottamukselliset tiedot suojataan, koska tämä voi olla todellinen huoli tarkistuksen takana. Tarkistusta 121 ei hyväksytä. Siinä esitetään lisäedellytys hyödynnettäväksi tarkoitetun jätteen tuonnille yhteisöön. Tämän lisäedellytyksen mukaan vaarallisten jätteiden osalta yhteisön ulkopuolisten maiden lähettävien toimivaltaisten viranomaisten on esitettävä ennakkoon asianmukaisesti perusteltu pyyntö, joka perustuu siihen, ”ettei kyseisillä mailla ole jätteiden huolehtimiseen ympäristön kannalta järkevällä tavalla vaadittuja teknisiä valmiuksia tai tarvittavia laitoksia eivätkä ne voi niitä hankkia kohtuullisin ponnistuksin”. OECD-maiden osalta kyseinen säännös rikkoo OECD:n päätöstä. Niiden maiden osalta, jotka eivät ole Baselin yleissopimuksen osapuolia eivätkä OECD-maita, kyseistä vaatimusta sovelletaan jo. Niiden maiden osalta, jotka ovat Baselin yleissopimuksen osapuolia mutta eivät OECD-maita, lisärajoituksia ei pidetä oikeutettuina ympäristönäkökohtien perusteella, joten tarkistus hylätään. Tarkistusta 67, joka koskee liittymisasiakirjaa, ei ole sisällytetty yhteiseen kantaan, koska kyseistä asiakirjaa ei voida muuttaa komiteamenettelyllä (katso uusi 62 artikla). Tarkistukset 68, 71-73, 78 ja 106 liittyvät kaikki ehdotuksen liitteenä olevien jäteluettelojen nimikkeitä koskeviin muutoksiin eikä niitä hyväksytä. Komissio ei ole eri mieltä tarkistusten sisällöstä, mutta tämä ei ole oikea yhteys niiden esittämiseen. Jäteluettelojen muutokset on tehtävä siihen lainsäädäntöön, josta luettelot ovat peräisin (Baselin yleissopimus, OECD:n päätös ja EU:n jäteluettelo). Lisäksi kyseiset muutokset olisivat ehdotuksen yhden päätavoitteen – jäteluettelojen kansainvälisen yhdenmukaistamisen – vastaisia. 3.2.3 Parlamentin tarkistukset, jotka neuvosto hyväksyy mutta joita komissio ei hyväksy Neuvosto hyväksyi mutta komissio hylkäsi tarkistukset 1 ja 83rev., joissa esitetään oikeusperustan muuttamista ympäristöä ja kauppaa koskevista artikloista (perustamissopimuksen 175 ja 133 artikla) ainoastaan ympäristöä koskevaan artiklaan (175 artikla). Ehdotetun asetuksen pääasiallinen tavoite on ympäristönsuojelu. Kuitenkin koska IV, V ja VI osastojen säännökset (jotka koskevat jätteiden vientiä yhteisöstä, jätteiden tuontia yhteisöön ja jätteiden kauttakulkua yhteisössä) koskevat myös kansainvälistä kauppaa, näiden säännösten oikeusperustana on EY:n perustamissopimuksen 133 artikla. Tämän vuoksi komissio katsoo edelleen, että sen asetukselle ehdottama yhdistetty oikeusperusta eli ympäristö ja kauppa (EY:n perustamissopimuksen 175 ja 133 artikla) on oikein. Komissio ei sen vuoksi hyväksy yksittäistä oikeusperustaa. Komissio ei voi hyväksyä tarkistuksia 42, 47 ja 48, joiden mukaan hyödynnettäväksi tarkoitettujen jätteiden siirtoa voidaan vastustaa kansallisten normien tai kansallisten velvollisuuksien perusteella. Komissio katsoo, että tällainen säännös loisi esteitä jätteen kierrätyksen ja hyödyntämisen eurooppalaisille markkinoille eikä parantaisi jätehuollon ympäristöstandardeja EU:ssa. Komissio muistuttaa, että se ehdotti ratkaisuja ”standardien polkumyynnin” mahdolliseen ongelmaan tiedonannossaan ” Kohti jätteiden syntymisen ehkäisemisen ja kierrätyksen teemakohtaista strategiaa ” (KOM(2003) 301 lopullinen), jossa käsiteltiin suurelta osin eurooppalaisia jätehuoltostandardeja. Lisäksi komissio varoittaa, että 12 artiklan 1 kohdan c alakohta on sekä epämääräinen että monimutkainen ja voi johtaa jätteiden laittomien kuljetusten lisääntymiseen ja todennäköisesti useisiin oikeudenkäynteihin. 3.2.4 Parlamentin tarkistukset, jotka komissio hyväksyy mutta joita ei ole sisällytetty yhteiseen kantaan Komissio kannattaa periaatteessa tarkistusta 92, jolla selvennetään ”lähettäjämaan” määritelmää, sillä se voi osoittautua hyödylliseksi valtameritse tapahtuvien siirtojen yhteydessä. Komissio katsoo kuitenkin, että tarkistukseen olisi kuitenkin lisättävä kappale, jossa selvitetään riitatilanteiden varalta, mitä maata pidetään lähettäjämaana. Tarkistuksen 126 mukaan asiakirjat voidaan saada lähettävän toimivaltaisen viranomaisen lisäksi ”lähettävän jäsenvaltion käyttöönottamien erityissäännösten nojalla”. Komissio hyväksyi tämän muutetussa ehdotuksessaan. Tarkistus on kuitenkin tämän jälkeen katsottu tarpeettomaksi ja se on hylätty muun muassa yksinkertaistamisen vuoksi. Komissio hyväksyi muutetussa ehdotuksessaan tarkistuksen 122, joka koskee tietyille julkisoikeudellisille yhteisöille myönnettäviä poikkeuksia. Tarkistuksen on tämän jälkeen kuitenkin havaittu olevan ristiriidassa Baselin yleissopimuksen kanssa, ja se on sen vuoksi hylätty. Tarkistuksessa 31 todetaan, että vastaanottavan ja kauttakulkumaan viranomaisen on merkittävä kirjallinen hyväksyntänsä antamalla toisille toimivaltaisille viranomaisille ja ilmoituksen tekijälle kirjallinen päätös. Komissio hyväksyi tämän muutetussa ehdotuksessaan mutta tarkistus on tämän jälkeen katsottu tarpeettomaksi. Se on hylätty muun muassa yksinkertaistamisen vuoksi. Tarkistuksella 53 poistetaan ennalta hyväksyttyjä hyödyntämislaitoksia koskeva artikla kokonaisuudessaan. Komissio tuki tarkistusta sillä perusteella, että artiklan hyödyt ovat rajallisia, koska viranomaisten on joka tapauksessa arvioitava ilmoituksen muut osat ja näin ollen ne voivat silti tehdä kielteisen päätöksen ennalta hyväksyttyyn laitokseen tarkoitetusta jätteestä. Tarkistusta 56, jolla rajoitetaan komission ehdotuksessa olevan 20 artiklan soveltamisalaa, ei ole sisällytetty yhteiseen kantaan. Komissio kannattaa periaatteessa tarkistusta 59, jonka mukaan komissio voisi vahvistaa ilmoituksen tekijältä perittävien hallinnollisten kustannusten enimmäismäärän. Komissio tukee myös tarkistusta 74, joka koskee suuntaviivojen soveltamisalan selvennystä. Komissio tukee periaatteessa tarkistusta 39, jolla lisätään sana ”tietystä” ilmaisun ”vaarallisesta jätteestä" edelle. Komissio tukee periaatteessa ilmoitusten yleistä saatavuutta koskevaa tarkistusta 66. Komissio katsoo kuitenkin, että velvoitteet olisi esitettävä erillisessä artiklassa ja että niihin olisi sisällyttävä viittaus kansallisen ja/tai yhteisön lainsäädännön luottamuksellisuutta koskevien sääntöjen kunnioittamiseen. Komissio tuki periaatteessa tarkistuksia 69 ja 70, jotka koskevat (vaarallisen jätteen vientikieltoon liittyvään) liitteeseen V sisältyvien jäteluettelojen tärkeysjärjestystä siten, että EU:n vaarallisten jätteiden luettelo on ensisijainen Baselin yleissopimuksen vaarattomien jätteiden luetteloon nähden (molemmat sisältyvät liitteeseen). 3.2.5 Lisämuutokset, joita neuvosto on tehnyt ehdotukseen Neuvosto on tehnyt ehdotukseen useita lisämuutoksia, joista tärkein on se, että 1 artiklan 3 kohdan d alakohdassa jätetään kokonaan asetuksen soveltamisalan ulkopuolelle eläimistä saatavat sivutuotteet. Komissio ei voi tukea yhteistä kantaa tältä osin vaan pitää parempana aikaistaa arviointiaan tämän asetuksen ja muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä annetun asetuksen (EY) N:o 1774/2002 suhteesta, jotta arvioinnin tulokset voidaan julkistaa ennen tämän asetuksen voimaantuloa. Tämän vuoksi komissio katsoo, että sen ehdottama versio 1 artiklan 6 kohdasta olisi säilytettävä muuttamattomana. 4. PÄÄTELMÄT Yhteisellä kannalla selkeytetään asetusta huomattavasti ja parannetaan sen säännöksiä komission ehdotuksessa asetettujen tavoitteiden mukaisesti. Yhteisessä kannassa on kuitenkin useita osia, joita komissio ei voi hyväksyä. Näistä tärkeimpiä on käsitelty liitteenä olevassa lausumassa. Niihin kuuluvat asetuksen oikeusperusta, jäsenvaltioiden mahdollisuus vastustaa hyödynnettäväksi tarkoitettuja jätteiden siirtoja sekä eläimistä saatavien sivutuotteiden jättäminen kokonaan asetuksen soveltamisalan ulkopuolelle. 5. KOMISSION LAUSUMA Komissio toteaa, että neuvosto on yksimielinen siitä, että komission ehdottama yhdistetty oikeusperusta (perustamissopimuksen 133 artikla ja 175 artiklan 1 kohta) korvattaisiin yksittäisellä oikeusperustalla (perustamissopimuksen 175 artiklan 1 kohdalla). Komissio katsoo, että sen ehdotuksessa käytetty oikeusperusta on oikea ja varaa näin ollen itselleen oikeuden turvautua käytettävissään oleviin oikeuskeinoihin. Komissio toteaa myös, että 12 artiklan 1 kohdan c alakohdassa neuvosto sallii jäsenvaltioiden esittää vastalauseita ja estää hyödynnettäviksi tarkoitettujen jätteiden siirrot silloin, kun ”vastaanottomaan käsittelynormit ovat alhaisemmat” kuin lähtömaan normit. Komissio katsoo, että tämä säännös loisi esteitä jätteen kierrätyksen ja hyödyntämisen eurooppalaisille markkinoille eikä parantaisi jätehuollon ympäristöstandardeja EU:ssa. Komissio muistuttaa, että se ehdotti ratkaisuja ”standardien polkumyynnin” mahdolliseen ongelmaan tiedonannossaan ” Kohti jätteiden syntymisen ehkäisemisen ja kierrätyksen teemakohtaista strategiaa ” (KOM(2003) 301 lopullinen), jossa suurelta osin käsiteltiin eurooppalaisia jätehuoltostandardeja. Lisäksi komissio varoittaa, että 12 artiklan 1 kohdan c alakohta on sekä epämääräinen että monimutkainen ja voi johtaa jätteiden laittomien kuljetusten lisääntymiseen ja todennäköisesti useisiin oikeudenkäynteihin. Lopuksi komissio toteaa, että neuvosto jättää asetuksen soveltamisalan ulkopuolelle ”siirrot, joiden osalta noudatetaan muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä annetun asetuksen (EY) N:o 1774/2002 hyväksyntävaatimuksia”. Kun otetaan huomioon näiden kahden asetuksen menettelysäännösten erot, komission mielestä on parempi aikaistaa sen arviointia näiden kahden asetuksen välisestä suhteesta, jotta tämän arvioinnin tulokset voidaan julkistaa ennen jätteiden siirtoa koskevan asetuksen voimaantuloa. Näin voitaisiin ottaa huomioon joidenkin jäsenvaltioiden huoli päällekkäisistä menettelyistä ja mahdollistaa komission ehdotuksen säilyttäminen.